‘Net nuwe regering kan SA verbeter’Mmusi Maimane, DA-leier. Foto: ANA Suid-Afrikaners moet die regering vervang as hulle die land wil verbeter, sê die DA-leier, Mmusi Maimane. Maimane het vanoggend in sy oorsig oor die afgelope parlementêre jaar gesê dis ondeurdag om vir die ANC te stem om pres. Cyril Ramaphosa te ondersteun. As jy ANC stem, ondersteun jy die ANC, wat die land rot en kaal laat steel het deur staatskaping. Maimane het aangekondig dat hy die Black First Land First-leier, Andile Mngxitama, by die Menseregtekommissie verkla het vir sy aanhitsing tot moord op wit mense. Die VF Plus het sedertdien dieselfde gedoen. Volgens Maimane het pres. Cyril Ramaphosa die bewind oorgeneem met die belofte van streng optrede teen korrupsie, maar Jan en San Publiek betaal steeds oudpres. Jacob Zuma se regskoste. Maimane het aangevoer dat staatskaping nie slegs aan die Zuma-presidentskap toegeskryf kan word nie, maar eie is aan hoe die hele ANC funksioneer. Dit sluit in hoe kaders in staatsposte ontplooi word, en selfs hoe die omstrede beveiligingsmaatskappy Bosasa geldelike bydraes tot Ramaphosa se ANC-leierskapveldtog gemaak het. Na Maimane se mening bly die kabinet te groot en bevat dit te veel mense wat nie ministersmateriaal is nie. Hy meen voorts ANC-regerings steek sleg af by DA-regerings op provinsiale en stadsraadsvlak. In die parlement het die DA meer as die helfte van die geskrewe vrae in die Nasionale Vergadering gestel, en 83% van die vrae in die Nasionale Raad van Provinsies. Maimane en die DA-hoofsweep, John Steenhuisen, het Suid-Afrikaanse kiesers versoek om hul party te ondersteun in die 2019-verkiesing. Hulle moes kwaai vrae uit die parlementêre perskorps beantwoord oor die DA se standpunt rakende strenger grensbeheer. Maimane het ontken dat die veldtog xenofobies van aard is.